[pic] | COMISIA COMUNITĂŢILOR EUROPENE |

Bruxelles, 26.6.2009

COM(2009) 327 final

Propunere de

DECIZIE A CONSILIULUI

privind semnarea ș i aplicarea provizorie de către Comunitatea Europeană a statutului Agen ț iei Interna ț ionale pentru Energii Regenerabile (IRENA)

EXPUNERE DE MOTIVE

Crearea unei Agenții Internaționale pentru Energii Regenerabile ( International Renewable Energy Agency - IRENA), care să reprezinte un centru de excelență pentru energiile din surse regenerabile și care să consilieze guvernele cu privire la întocmirea de programe naționale pentru introducerea energiilor din surse regenerabile, să disemineze informații cu privire la sursele regenerabile de energie și să ofere activități de formare și sfaturi privind bune practici și posibilități de finanțare, este un subiect care s-a aflat în discuție multă vreme. Statutul IRENA (statutul) a fost semnat de 75 de state, printre care 20 de state membre ale UE, la Bonn, la data de 26 ianuarie 2009.

Articolul VI din statut prevede posibilitatea ca organizațiile regionale interguvernamentale pentru integrare economică să devină membre ale Agenției. Statutul a fost deja semnat de 20 de state membre și Comunitatea trebuie în mod clar să fie reprezentată în cadrul unei agenții al cărei statut prevede unele obligații care afectează sau care pot afecta măsurile stabilite prin acte comunitare adoptate în domeniul mediului și în cel al energiei, afectând astfel competențele comunitare. Procesul de aderare nu presupune nicio negociere, dat fiind că statutul a fost deja agreat de 75 de state. Prin urmare, aderarea la IRENA se poate face în baza unei Decizii a Consiliului de desemnare a persoanei împuternicite să semneze statutul în numele Comunității Europene și stabilind aplicarea provizorie a acestuia.

Prezenta propunere prevede semnarea statutului și aplicarea provizorie a acestuia.

1.1. Semnarea în numele Comunității

Articolul XIX din statut prevede că statutul rămâne deschis spre semnare, inclusiv pentru organizații regionale interguvernamentale pentru integrare economică, până la intrarea sa în vigoare în a treizecea zi de la data depunerii celui de-al douăzeci și cincilea instrument de ratificare.

1.2. Participarea la IRENA înainte de aderare

Întrucât este posibil ca statutul IRENA să nu intre în vigoare în viitorul apropiat datorită dispozițiilor articolului XIX, se intenționează participarea Comunității, în măsura posibilului, la orice activități pregătitoare, de exemplu în cadrul comisiei pregătitoare sau interimare.

Propunere de

DECIZIE A CONSILIULUI

privind semnarea și aplicarea provizorie de către Comunitatea Europeană a statutului Agenției Internaționale pentru Energii Regenerabile (IRENA)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 175 alineatul (1) și articolul 300 alineatul (2) primul paragraf,

având în vedere propunerea Comisiei,

întrucât:

(1) La 26 ianuarie 2009 a fost semnat, de către 75 de state, printre care 20 de state membre ale UE, statutul Agenției Internaționale pentru Energii Regenerabile („statutul”), în cadrul conferinței de inaugurare care a avut loc la Bonn.

(2) Conform statutului, obiectivul Agenției Internaționale pentru Energii Regenerabile („IRENA”) este „de a promova adoptarea accelerată la scară largă și utilizarea sustenabilă a tuturor formelor de energie din surse regenerabile, ținând seama de prioritățile la nivel național și intern și de beneficiile obținute în urma unei abordări care combină energii din surse regenerabile și măsuri privind eficiența energetică, precum și contribuția energiilor din surse regenerabile la conservarea mediului, limitând presiunea asupra resurselor naturale și reducând despădurirea, în special a pădurilor tropicale, deșertificarea și pierderea biodiversității, la protejarea climei, la creșterea economică și coeziunea socială, inclusiv reducerea gradului de sărăcie și dezvoltarea durabilă, la accesul la aprovizionarea cu energie și la securitatea acesteia, la dezvoltarea regională, precum și la responsabilizarea între generații”.

(3) Atât Comunitatea Europeană, cât și statele sale membre dețin competențe în domeniile care fac obiectul statutului. Anumite obligații prevăzute în statut afectează sau pot afecta măsurile stabilite prin acte comunitare adoptate în ceea ce privește mediul și energia.

(4) Având în vedere că statutul intră în vigoare doar în a treizecea zi de la depunerea celui de-al douăzeci și cincilea instrument de ratificare și că rămâne deschis spre semnare până la acea dată, acesta trebuie semnat în numele Comunității Europene în conformitate cu articolul XIX punctul A din statut. Întrucât la conferința de inaugurare a IRENA din 26 ianuarie 2009 s-a instituit o comisie pregătitoare pentru agenție, care are ca scop asigurarea înființării rapide și eficace a IRENA, inclusiv prin elaborarea unui program de lucru și a unui buget interimar, se consideră că participarea integrală la activitățile IRENA este benefică din momentul semnării. Statutul trebuie aplicat cu titlu provizoriu de la 1 iunie 2009.

DECIDE:

Articolul 1

Președintele Consiliului este autorizat prin prezenta să desemneze persoana sau persoanele împuternicite să semneze, în numele Comunității Europene, statutul Agenției Internaționale pentru Energii Regenerabile, fondată la 26 ianuarie 2009 la Bonn.

Articolul 2

Până la intrarea în vigoare a acestuia, Comunitatea aplică statutul, cu titlu provizoriu, de la 1 iunie 2009.

Adoptată la Bruxelles, […]

Pentru Consiliu

Președintele